**Comunicat de presă**

Timișoara, 16 Noiembrie 2020

**Teatrul ca rezistență 2020: să vorbim despre o moștenire culturală dificilă prin social media**

Nu e ușor de răspuns la întrebarea care stă la baza proiectului Teatrul ca Rezistență, o cercetare în arhivele teatrale din Timișoara: *”a existat sau nu rezistență prin teatru în România comunistă?”*

Vă invităm să vizionați o selecție din interviurile Teatrul ca Rezistență pe noul [**Canal Youtube**](https://www.youtube.com/channel/UCA0SsMwThVo97fykPEsiwqw)al proiectului **Teatrul ca rezistență** și pe pagina de Facebook [**Theater as Resistance**](https://www.facebook.com/theaterasresistance). Dorim să dialogăm pornind de la aceste mărturii, ne interesează comentariile și amintirile voastre despre teatrul din timpul comunismului și le premiem pe cele mai interesante dintre ele. Astfel, primele trei comentarii notabile vor fi premiate cu o colecție de volume din seriile *Istorie*, respectiv *Memorii* publicate de editura Humanitas. Comentariile trebuie postate pe canalul de Youtube sau pe pagina de Facebook până la data de 3 decembrie 2020. Acestea urmează a fi traduse în limba engleză și incluse în broșura digitală a proiectului, pentru ca dialogul să continue, aducând lumină asupra urmelor lăsate de istoria recentă în spațiul cultural românesc, o lume marcată de totalitarism în Europa Centrală și de Est și în multe alte societăți din lume.

**Teatrul ca Rezistență** este parte din proiectul european ***Heritage Contact Zone (HCZ)****,* cofinanţat prin programul Europa Creativă, care include parteneri din Ungaria, Germania, Grecia și Ţările de Jos. Toți participanții au identificat și au dezbătut, prin intervenții artistice, zonele de moștenire dificilă din țările lor. Detalii despre HCZ [aici](http://heritagecontactzone.com/).

Proiectul *Teatrul ca rezistență/Theater as Resistance*, care urmează să se desfășoare până în 2021, își propune să cerceteze arhivele publice ale teatrelor din Timișoara, precum și colecții private, pentru a analiza viața cotidiană a timișorenilor în timpul regimului comunist (1960-1990), dar și după Revoluția din 1989 (1990-2019), din perspectiva relației lor cu teatrul, pentru a reaminti și sublinia una dintre cele mai relevante misiuni ale teatrului într-o societate, aceea de a încuraja gândirea critică, indiferent de regimul politic și social.
Proiectul se va finaliza cu o expoziție multimedia și un film documentar. Amintim activitățile desfășurate până în prezent, sau în curs: publicarea a 5 numere din [Fanzin](https://timisoara2021.ro/ro/%C8%99tiri/fanzine-teatrul-ca-rezisten%C8%9B%C4%83-nr-42020/), un atelier virtual (mai 2020), o expoziție performativă și o dezbatere pe tema rezistenței în teatru (decembrie 2019), expoziție pop-up (iunie 2019), un spectacol lectură (2018).

\*\*\*

*Teatrul ca Rezistență este un proiect realizat de* [*Asociația Timișoara 2023 – Capitală Europeană a Culturii*](https://timisoara2021.ro/ro/)*, parte a proiectului european Heritage Contact Zone, co-finanțat prin programul Europa Creativă, cu sprijinul Primăriei Municipiului Timișoara și al Consiliului Local, prin intermediul programului cultural prioritar ”Timișoara, Capitală Europeană a Culturii 2023”, parte a Programului Cultural TM2023 din anul 2019.*

*Proiectul este co-produs cu* [*Auăleu Teatru*](https://www.facebook.com/aualeu.teatru) *(Timișoara), care lucrează în strânsă asociere cu instituțiile teatrale majore ale orașului: Teatrul Național din Timișoara, Teatrul Maghiar ”Csiky Gergely”, Teatrul German de Stat, Teatrul Thespis, Teatrul pentru copii și tineret Merlin.*